
Parlamentul  României

Camera  Deputaţilor

Comisia pentru sănătate                                         Comisia pentru muncă şi

        şi familie                                                            protecţie socială

Bucureşti,9.02.2015                                                  Bucureşti, 9.02.2015
Nr.4c-8/26                                                                      Nr.4c-7/532
BIROULUI PERMANENT 

AL

CAMEREI DEPUTAŢILOR
Vă înaintăm, alăturat, raportul comun asupra propunerii legislative pentru completarea şi modificarea art.85 din Legea nr.448 din 6 decembrie 2006 privind protecţia şi promovarea drepturilor persoanelor cu handicap trimisă  Comisiei pentru sănătate şi familie şi Comisiei pentru muncă şi protecţie socială pentru examinare pe fond, prin adresa nr. Plx 524/2014 din 2 decembrie 2014.
     VICEPREŞEDINTE,


      VICEPREŞEDINTE,

               Iulian Popescu                             Adrian Solomon  

RAPORT  COMUN
asupra propunerii legislative pentru completarea şi modificarea art.85 din Legea nr.448 din 6 decembrie 2006 privind protecţia şi promovarea drepturilor persoanelor cu handicap

În conformitate cu prevederile art.95 din Regulamentul Camerei Deputaţilor, Comisia pentru sănătate şi familie şi Comisia pentru muncă şi protecţie socială , au fost sesizate, prin adresa nr. Plx 524/2014 din 2 decembrie 2014, cu dezbaterea pe fond, în procedură obişnuită, a propunerii legislative pentru completarea şi modificarea art.85 din Legea nr.448 din 6 decembrie 2006 privind protecţia şi promovarea drepturilor persoanelor cu handicap.
La întocmirea prezentului raport comun, Comisiile au avut în vedere:

· avizul favorabil al Consiliului Legislativ (nr.366/07.04.2014)

· avizul negativ al Consiliului Economic şi Social (nr.910/10.04.2014)

· avizul negativ al Comisiei pentru buget, finanţe şi bănci (nr.607/10.12.2014)

· avizul negativ al Comisiei juridice, de disciplină şi imunităţi (nr.1165/09.12.2014)

· avizul negativ al Comisiei pentru egalitatea de şanse pentru femei şi bărbaţi (nr.4c-17/524/10.12.2014)

· punctul de vedere, negativ, al Guvernului (nr.1260/27.06.2014).


Propunerea legislativă are ca obiect de reglementare modificarea art.85 din Legea nr.448/2006, în sensul completării componenţei Comisiei de evaluare a persoanelor adulte cu handicap cu doi noi membrii, respectiv un vicepreşedinte, care va fi reprezentant al consiliului judeţean sau, după caz, al consiliului local al sectorului municipiului Bucureşti, şi un reprezentant al Agenţiei Judeţene pentru Plăţi şi Inspecţie Socială, a căror activitate va fi remunerată.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.63 din Regulamentul Camerei Deputaţilor, republicat, cele două comisii au dezbătut propunerea legislativă în şedinţe separate.
În şedinţa din 28 februarie 2014, Comisia pentru muncă şi protecţie socială a hotărât, cu majoritate de voturi, respingerea propunerii legislative. La lucrările comisiei au fost prezenţi 22 deputaţi, din totalul de 24 membri ai comisiei.
La dezbateri au participat, în conformitate cu prevederile art.55 din Regulamentul Camerei Deputaţilor, republicat : 

· d-na Daniela Juravlea – director, Ministerul Muncii, Familiei, Protecţiei Sociale şi Persoanelor Vârstnice 

· d-na Georgeta Jugănaru – director, Ministerul Muncii, Familiei, Protecţiei Sociale şi Persoanelor Vârstnice.
În şedinţa din 3 februarie 2015, Comisia pentru sănătate şi familie a hotărât, cu unanimitate de voturi, respingerea propunerii legislative. La lucrările comisiei au fost prezenţi 16 deputaţi, din totalul de 19 membri ai comisiei. 
Propunerea legislativă a fost respinsă de Senat în şedinţa din 25 noiembrie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare. 

În urma finalizării dezbaterilor, cele două comisii propun Plenului Camerei Deputaţilor respingerea iniţiativei legislative din următoarele considerente:
· în ceea ce priveşte propunerea de a include în componenţa comisiei de evaluare un reprezentant al Agenţiei Judeţene pentru Plăţi şi Inspecţie Socială, s-a precizat că propunerea vine în contradicţie cu prevederile art. 100 alin. (3) din Legea nr. 448/2006, potrivit cărora inspectorii sociali (funcţionari publici în cadrul agenţiilor judeţene de plăţi şi inspecţie socială) constată contravenţiile şi aplică amenzile contravenţionale în cazul în care încadrarea în grad şi tip de handicap se realizează cu încălcarea criteriilor medicopsihosociale aprobate prin ordin comun al ministrului muncii, familiei, protecţiei sociale şi persoanelor vârstnice şi al ministrului sănătăţii.
· aplicarea prevederilor iniţiativei legislative determină influenţe financiare asupra bugetului general consolidat, în sensul creşterii cheltuielilor rezultată ca urmare a remunerării activităţii noilor membri ai comisiei de evaluare, astfel încât, conform cerinţelor art.7 din Legea responsabilităţii fiscal-bugetare nr.69/2010, cu modificările şi completările ulterioare, iniţiatorul are obligaţia să prezinte:
· fişa financiară prevăzută la art.15 din Legea nr.500/2002 privind finanţele publice, cu modificările şi completările ulterioare, însoţită de ipotezele şi metodologia de calcul utilizată;
· declaraţia conform căreia majorarea de cheltuială respectivă este compatibilă cu obiectivele şi priorităţile strategice specificate în strategia fiscal-bugetară, cu legea bugetară anuală şi cu plafoanele de cheltuieli prezentate în strategia fiscal-bugetară.

VCEPREŞEDINTE,



VICEPREŞEDINTE,
      
IULIAN POPESCU


ADRIAN SOLOMON

   SECRETAR,



    SECRETAR,


FLORIN BUICU



MIHĂIŢĂ GĂINĂ
Întocmit,

şef birou Gheorghe Marinescu

consilier parlamentar Cristina Bologan


consilier parlamentar Lidia Vlădescu 

